b'\n_START_ARTICLE_\nVinko \xc5\xbditnik\n_START_SECTION_\n\xc5\xbdivljenje in delo\n_START_PARAGRAPH_\nDo 1926 je pomagal o\xc4\x8detu na kmetiji, nato je bil dve leti zaposlen na glavni po\xc5\xa1ti v Ljubljani, 1929 je nastopil slu\xc5\xbebo oro\xc5\xbenika, kon\xc4\x8dal pod\xc4\x8dastni\xc5\xa1ko \xc5\xa1olo v Ljubljani in dosegel naredni\xc5\xa1ki \xc4\x8din. Do 1941 je slu\xc5\xbeboval v raznih krajih predvsem po slovenski \xc5\xa1tajerski. Po nem\xc5\xa1ki zasedbi \xc5\xa0tajerske 1941 je \xc5\xbeivel doma brez slu\xc5\xbebe, aprila 1942 je prevzel tajni\xc5\xa1ko mesto v ob\xc4\x8dini Grosuplje, 1943 pa se je zaposlil pri ljubljanski policiji kot predavatelj. V Ljubljani je ostal do maja 1945, ko je od\xc5\xa1el v begunstvo v Italijo. Italijani so ga internirali na Eolsko oto\xc4\x8dje, ga 1947 izpustili in \xc5\xa1e istega leta se je izselil v Argentino. V Buenos Airesu je do 1952 \xc5\xbeivel v razli\xc4\x8dnih \xc5\xbeupnijah, potem slu\xc5\xbeil pri lazaristih na Cachabami, od 1967 do upokojitve bil hi\xc5\xa1nik v Slovenski hi\xc5\xa1i na Ram\xc3\xb3n Falc\xc3\xb3nu. Leta 1977 se je preselil k bratu v Slovensko vas pri Buenos Airesu, kjer je ostal do smrti._NEWLINE_\xc5\xbditnik je bil plodovit pisec posvetnih in nabo\xc5\xbenih pesmi, v katerih je najti impresionisti\xc4\x8dne in novoromanti\xc4\x8dne prvine z zna\xc4\x8dilnostmi ekspresionizma. Glavni motivi so vzeti iz duhovnega in posvetnega \xc5\xbeivljenja na slovenskem pode\xc5\xbeelju (ljubezen, vera, pokrajina). Zaradi pomanjkanja formalne izobrazbe se je sam intenzivno izpopolnjeval. V Grosupljem je nastopal kot igralec in pisec deklamacij, napisal je tudi gledali\xc5\xa1ko igro in jo sam re\xc5\xbeiral. Prvo pesem (Bo\xc5\xbeja roka) je objavil 1928. V razli\xc4\x8dnih listih je pesmi objavljal do 1941. V samozalo\xc5\xbebi je izdal zbirko Pomlad (1937), ki je bila zelo dobro ocenjena. V begunstvu je 1946 objavljal pesmi v Svetu in domu, leposlovni prilogi Zedinjene Slovenije (Servigliario), po naselitvi v Argentino pa v slovenskem izseljenskem in zamejskem tisku v Argentini (Meddobje), Kanadi, Avstraliji, na Koro\xc5\xa1kem in Primorskem. V Antologiji slovenskega zdomskega pesni\xc5\xa1tva (Buenos Aires, 1980) so iz\xc5\xa1le 4 njegove pesmi._NEWLINE_\xc5\xbditnik je bil pesnik spretnih, gladkih oblik z veliko sposobnostjo do\xc5\xbeivljanja, njegova metrika in rima sta bili brezhibni, metaforika pa precej neizvirna. Vzore je iskal pri Pre\xc5\xa1ernu, Jenku, Gregor\xc4\x8di\xc4\x8du in Antonu Vodniku. Jezik je mestoma lepore\xc4\x8den in spominja na slovensko moderno, drugod pa se pribli\xc5\xbeuje Jenku in ljudski pesmi.'